Mabuza bekommerd oor slagting op paaieAdj.pres. David Mabuza. (Foto: Jairus Mmutle/GCIS) Adj.pres. David Mabuza, wat as president waarneem terwyl pres. Cyril Ramaphosa in die buiteland is, is diep bekommerd oor die slagting wat die afgelope ruk op die land se paaie plaasgevind het, en veral omdat vragmotors by verskeie van die ongelukke betrokke was. “Elke lewe wat op die pad verloor word, is een te veel,” sê hy. In KwaZulu-Natal is verskeie noodlottige ongelukke aangemeld. Maroela Media het vroeër berig dat 18 kinders en twee volwassenes Vrydagmiddag in ŉ ongeluk op die N2 tussen Pongola en Piet Retief in KwaZulu-Natal dood is nadat ŉ vragmotor die voertuig waarin hulle gery het reg van voor getref het. Die voorlopige ondersoek na die voorval dui op ŉ menslike fout en versuim om die padreëls na te kom. Agt mense is op dieselfde dag in twee afsonderlike ongelukke op die N1 in Limpopo dood. In albei gevalle het die voertuie reg van voor gebots. ŉ Vragmotor was by een van die voorvalle betrokke. Een van die jongste voorvalle was Maandag naby Ulundi in KwaZulu-Natal, waar ŉ vragmotor in die pad omgeslaan en tot ŉ tweede ongeluk met ŉ ander vragmotor gelei het. Vier voertuie het in die proses aan die brand geraak. Geen sterftes is aangemeld nie en twee mense is beseer. Volgens Mabuza is die aantal ongelukke waarby vragmotors betrek word, uiters kommerwekkend. Hy sê dit is elke Suid-Afrikaner se verantwoordelikheid om dié soort ongelukke, wat dikwels noodlottige gevolge het, hok te slaan. “Ons doen ŉ beroep op alle padgebruikers om versigtig en geduldig met ander padgebruikers te wees. Dit kan soveel lewens red.” Mabuza het mense egter gemaan om nie hul hartseer en frustrasie op vragmotorbestuurders uit te haal nie, maar eerder owerhede die geleentheid te gee om enige probleme te pak. ŉ Vergadering gaan glo met die vragmotorbedryf gereël word om die uitdagings wat bestuurders in die gesig staar, te bespreek. Die hoop is om oplossings te vind sodat die veiligheid van vragmotorbestuurders en ander motoriste op die paaie verbeter sal word.